วันที่ 13 มีนาคม 2549

เรื่อง รายงานระบบการควบคุมภายในด้านการบัญชี

เรียน คณะกรรมการ

บริษัท จรุงไทยไวร์แอนด์เคเบิ้ล จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท จรุงไทยไวร์แอนด์เคเบิ้ล จำกัด (มหาชน)
สำหรับปีสิ้นสุด วันที่ 31 ธันวาคม 2548 และได้เสนอรายงานการตรวจสอบลงวันที่ 27 กุมภาพันธ์
2549 ไปแล้วนั้น สำนักงานฯ
ขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่า งบการเงินนี้ แสดงฐานะการเงิน ผลการดำเนินงาน
และกระแสเงินสดโดยถูกต้องตามที่ควรในสาระสำคัญตามหลักการบัญชีที่
รับรองทั่วไปหรือไม่เพียงใดนั้น สำนักงานฯได้ศึกษา
และประเมินประสิทธิภาพการควบคุมภายในด้านบัญชีของ บริษัทฯ ตามที่เห็นจำเป็น
เพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2548 สำหรับข้อสังเกตจากการตรวจสอบบางประการ
ซึ่งไม่มีผลกระทบอย่างเป็นสาระสำคัญต่อการแสดงความเห็นต่องบการเงินพร้อมทั้งข้อเสนอแนะที่เกี่ยวข้อง
สำนักงานฯ ได้รายงานไว้ในจดหมายถึงฝ่ายบริหารลงวันที่ 27 กุมภาพันธ์ 2549

อย่างไรก็ตาม สำนักงานฯ ขอเรียนว่าในการตรวจสอบบัญชีสำนักงานฯ มิได้ตรวจสอบทุกรายการ
หากแต่ใช้วิธี

การทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์

เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯได้

สำนักงานฯ ขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็น อย่างดี

ขอแสดงความนับถือ

  -นายศุภชัย ปัญญาวัฒโน-

  (นายศุภชัย ปัญญาวัฒโน)

ผู้สอบบัญชีรับอนุญาต เลขทะเบียน 3930

22 มีนาคม 2549

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทฯ เป็นผู้รับผิดชอบต่องบการเงินของบริษัทจรุงไทย ไวร์ แอนด์ เคเบิ้ล จำกัด
(มหาชน) และบริษัทย่อย และสารสนเทศทางการเงินที่ปรากฏในรายงานประจำปี 2548
เพื่อให้เกิด ความมั่นใจว่าข้อมูลในงบการเงินของบริษัทฯ ดังกล่าวถูกต้อง ครบถ้วน
และได้จัดทำขึ้นตามมาตรฐานการบัญชี ภายใต้พระราชบัญญัติวิชาชีพบัญชี พ.ศ. 2547
โดยเลือกใช้นโยบายบัญชีที่เหมาะสม และถือปฏิบัติอย่างสม่ำเสมอ แสดงฐานะการเงิน
และผลการดำเนินงานที่เป็นจริงและสมเหตุสมผล
อีกทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

  - นายชัย โสภณพนิช - - นายซุน ทาว เฮิน - .

  (นายชัย โสภณพนิช) (นายซุน ทาว เฮิน)

  ประธานกรรมการ กรรมการผู้อำนวยการ

บริษัท จรุงไทยไวร์แอนด์เคเบิ้ล จำกัด (มหาชน)

รายงานจากคณะกรรมการตรวจสอบ

เรียน ท่านผู้ถือหุ้น

ปัจจุบันคณะกรรมการตรวจสอบของบริษัทฯ
ประกอบด้วยกรรมการที่ไม่ได้เป็นผู้บริหารและเป็นอิสระจากการปฏิบัติงานของบริษัทฯ จำนวน 3
ท่าน ดังนี้

1. นายพรวุฒิ สารสิน ประธานกรรมการตรวจสอบ

2. นายสุพล ผลโกศล กรรมการตรวจสอบ

3. นายเคอิชิ มาเอฮารา กรรมการตรวจสอบ

ในปี 2548 ที่ผ่านมา คณะกรรมการตรวจสอบของบริษัทฯ ได้จัดให้มีการประชุม จำนวน 4 ครั้ง
โดยเป็นการประชุมร่วมกับผู้สอบบัญชีภายนอกและผู้ตรวจสอบภายใน เพื่อพิจารณาเรื่องต่าง ๆ
ดังต่อไปนี้

-   สอบทานงบการเงินรายไตรมาสและงบการเงินประจำปี 2548 ตลอดจนเอกสารที่เกี่ยวข้อง
    ให้มีความถูกต้องครบถ้วน มีการเปิดเผยข้อมูลที่เพียงพอเชื่อถือได้
    และสอดคล้องกับมาตรฐานการบัญชีที่รับรองทั่วไป

-   สอบทานการเปิดเผยข้อมูลรายการระหว่างกันของบริษัทฯ กับบริษัทที่เกี่ยวข้อง

-   สอบทานการปฏิบัติตามพระราชบัญญัติหลักทรัพย์และตลาดหลักทรัพย์ ข้อบังคับ ข้อกำหนด
    และกฎหมายที่เกี่ยวข้อง กับการดำเนินธุรกิจของบริษัทฯ เพื่อให้มั่นใจว่าบริษัทฯ
    มีการปฏิบัติตามกฎหมายที่เกี่ยวข้องอย่างถูกต้อง

-   ให้ความเห็นและข้อเสนอแนะแก่คณะกรรมการบริษัทฯ เกี่ยวกับงบการเงินและข้อมูลอื่นๆ
    ที่เกี่ยวข้อง

-   สอบทานและติดตามรายการลูกหนี้ที่ค้างชำระเกิน 12 เดือนของบริษัทฯ
    รวมถึงลูกหนี้ที่อยู่ภายใต้แผนฟื้นฟูกิจการ

-   ติดตามผลการปฏิบัติงานของหน่วยงานตรวจสอบภายใน

นอกจากนี้ คณะกรรมการตรวจสอบได้พิจารณาค่าตอบแทนของผู้สอบบัญชี
และเสนอแต่งตั้งผู้สอบบัญชีรับอนุญาตจากบริษัท สำนักงาน เอ เอ็ม ซี จำกัด
เป็นผู้สอบบัญชีของบริษัทฯ ประจำปี 2549
โดยจะได้เสนอคณะกรรมการเพื่อขออนุมัติจากที่ประชุมผู้ถือหุ้นต่อไป

  -นายพรวุฒิ สารสิน - .

  (นายพรวุฒิ สารสิน)

ประธานกรรมการตรวจสอบ

20 มีนาคม 2549